**PERKÁTA NAGYKÖZSÉG ÖNKORMÁNYZATA KÉPVISELŐ-TESTÜLETE 2022. július 11-én (csütörtök) 16:30 órai kezdettel megtartott rendkívüli képviselő-testületi üléséről készült**

**JEGYZŐKÖNYV**

**Perkáta, 2022. július 11.**

**Határozatok: 145-164/2022. (VII. 11.)**

**Perkáta Nagyközség Önkormányzata Képviselő-testülete**

**JEGYZŐKÖNYV**

**Készült: A 2022. július 11-én 16:30 órai kezdettel megtartott rendkívüli képviselő-testületi ülésről**

**Ülés helye: Polgármesteri Hivatal ülésterme**

**Jelen vannak:**

**Oláh István polgármester, Bölcskei-Csősz Nikolett, Kis József, Mosonyi-Bógó Nikolett, Sarok Mihály, Szőke Imre Andor képviselő-testületi tagok**

**Dr. Lakos László jegyző**

**Siba Árpádné a Helyi Választási Bizottság Elnöke**

**Oláh István polgármester**

Tisztelettel köszöntöm Perkáta Nagyközség Önkormányzata rendkívüli Képviselő-testületi ülésén megjelenteket. Megállapítom, hogy az ülés határozatképes, hat fő testületi tag jelen van. Áldott Richárd István képviselő úr jelezte távollétét. Jegyzőkönyv-hitelesítőknek javaslom Bölcskei-Csősz Nikolettet és Kis Józsefet. Aki elfogadja őket jegyzőkönyv hitelesítőnek, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**146/2022. (VII. 11.) határozata**

**A jegyzőkönyv hitelesítő személyéről**

Perkáta Nagyközség Önkormányzata Képviselő-testülete úgy határozott, hogy a 2022. július 11-i képviselő-testületi ülés jegyzőkönyv hitelesítőjének Bölcskei-Csősz Nikolettetés Kis Józsefet választja meg.

**Felelős:** Oláh István polgármester

**Határidő:** 2022. július 11.

**Oláh István polgármester**

A kiküldött meghívó tizenegy napirendi pontot tartalmaz. Módosítást javasolnék a napirendben, mégpedig a tizenegyedik pontban tárgyalnánk a Szervezési és Működési Szabályzatunk módosításáról és a tizenkettedik pontban pedig tárgyalnánk az egyebek napirendi pontról. Aki a módosítással egyetért és a napirendet tizenkettő napirendi ponttal elfogadja, kérem, kézfelemelésével jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**147/2022. (VII. 11.) határozata**

**A 2022. július 11-i ülés napirendjének módosításáról**

Perkáta Nagyközség Önkormányzata Képviselő-testülete úgy határozott, hogy a tizenegyedik napirendi pontban tárgyalja a Szervezési és Működési Szabályzat módosítását és a tizenkettedik pontban tárgyalja az egyebeket.

**Felelős:** Oláh István polgármester

**Határidő:** 2022. július 11.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**148/2022. (VII. 11.) határozata**

**A 2022. július 11-i ülés napirendjének elfogadásáról**

Perkáta Nagyközség Önkormányzata Képviselő-testülete a 2022. július 11-i Képviselőtestületi ülés napirendjét az alábbiak szerint fogadja el:

NAPIREND

1. Polgármester eskütétele a Képviselő-testület előtt
2. Kis József önkormányzati képviselő eskütétele
3. Polgármester illetményének, költségterítésének megállapítása
4. Polgármesteri beszámoló az aktuális eseményekről
5. Perkátai Kínai Központ Nkft. Ügyvezető igazgatójának megválasztása
6. Perkátáért Közalapítvány utca jelző oszlopok kihelyezésével kapcsolatos kezdeményezésének megtárgyalása
7. A Perkátai Roma Nemzetiségi Önkormányzattal kötött együttműködési megállapodás felülvizsgálata
8. Tájékoztatás a képviselői összeférhetetlenségi és méltatlansági szabályokról
9. Tájékoztatás a vagyonnyilatkozat-tételi kötelezettség szabályairól
10. Tájékoztatás a KOMA adatbázisba való felvétel szabályairól
11. Szervezési és Működési Szabályzat módosítása
12. Egyebek

**Felelős**: Oláh István polgármester

**Határidő**: 2022. július 11.

I. NAPIRENDI PONT

Polgármester eskütétele a képviselő-testület előtt.

**Oláh István polgármester**

Első napirendi pont a polgármester eskütétele a képviselő-testület előtt. Átadom a szót Siba Árpádnénak, a Helyi-Választási Bizottság Elnökének.

**Siba Árpádné a Helyi Választási Bizottság Elnöke**

Mint köztudott mindenki előtt, hogy az időközi választás eredményeként Oláh István nyerte el a többségi szavazatot. A megbízólevelet átadtuk mikor jogerőre emelkedett. Kérem polgármester úrat, hogy az eskütételhez álljon fel és mondja utánam.

Oláh István polgármester eskütétele.

**Oláh István polgármester**

Köszönöm szépen!

**Siba Árpádné a Helyi Választási Bizottság Elnöke**

Mindenki előtt nyilvánvaló az, hogyha István előlépett polgármesternek, akkor egy önkormányzati képviselő hely megüresedett. Törvény úgy rendelkezik, hogy a 19-es listás szavazáson a következő legtöbb szavazatot nyert következő ember lépjen be, aki nem más, mint Kis József. A megbízólevelet szeretném átadni.

**Kis József képviselő**

Köszönöm szépen!

II. NAPIRENDI PONT

**Oláh István polgármester**

Második napirendi pontunk Kis József önkormányzati képviselő eskütétele. Kérem Kis Józsefet, hogy az eskütételhez álljon fel és mondja utánam.

Kis József önkormányzati képviselő eskütétele.

III. NAPIRENDI PONT

**Oláh István polgármester**

Harmadik napirendi pontunk a polgármester illetményének, költségtérítésének megállapítása. A napirendben való szavazás kapcsán érintettségemet bejelentem és a szavazásból való kizárásomat kérem. Aki egyetért a szavazásból való kizárásommal, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**149/2022. (VII. 11.) határozata**

**Döntéshozatalban történő kizárásról**

A Perkáta Nagyközség Önkormányzata Képviselő-testülete Oláh István polgármester személyes érintettségére vonatkozó bejelentését tudomásul vette. A Képviselő-testület úgy határozott, hogy Oláh István polgármestert kizárja az illetményét és költségtérítését érintő szavazásból.

**Felelős**: Oláh István polgármester

**Határidő**: 2022. július 11.

**Oláh István polgármester**

Javaslom Szőke Imre képviselő urat, hogy a polgármester illetményének megállapításáról szóló harmadik napirendi pontról tájékoztassa a képviselő-testület tagjait.

**Dr. Lakos László jegyző**

Rendeletünk szerint Áldott Richárdnak kellene az ülést tovább vezetni, de mivel ő nincs jelen az ülés további vezetésére tett javaslatot meg kell szavazni.

**Oláh István polgármester**

Aki egyetért azzal, hogy Szőke Imre Andor képviselő vezesse le a polgármester illetményének és költségtérítésének megállapításával kapcsolatos napirendi pontot, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**150/2022. (VII. 11.) határozata**

**A polgármester illetményének megállapításáról szóló beszámoló személy elfogadásáról**

Perkáta Nagyközség Önkormányzata Képviselő-testülete úgy határozott, hogy Szőke Imre Andor képviselő-testületi tagot választja meg arra, hogy levezesse a polgármester illetményének és költségtérítésének megállapításával kapcsolatos napirendi pontot.

**Felelős**: Oláh István polgármester

**Határidő**: 2022. július 11.

**Szőke Imre Andor képviselő**

A polgármester illetménye meghatározott összeg, tehát a 780 000 Ft/hó. Ez az összeg úgy jön ki, hogy a törvény 1 300 000 Ft illetményt ír elő, viszont mivel 2000 és 5000 fő lakosságszámú település vagyunk ezért István ennek az összegnek csak a 60%-át kapja meg. A polgármester költségtérítése pedig az illetmény 15%-a, azaz 117 000 Ft/hó. Aki ezt a határozati javaslatot elfogadja, kérem, kézfelemeléssel jelezze.

**A jelen lévő 6 képviselő-testületi tag 5 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**151/2022. (VII. 11.) határozata**

**A polgármester illetményének megállapításáról**

Perkáta Nagyközség Önkormányzata Képviselő-testületének határozata a polgármester illetményének megállapításával az Önkormányzat Képviselő-testülete „Magyarország helyi Önkormányzatairól szóló” 2011. évi CLXXXIX. törvény 71. § (2) bekezdése, a (4) bekezdés d) pontja “a központi államigazgatási szervekről, valamint a Kormány tagjai és az államtitkárok jogállásáról“ szóló 2010. évi XLIII. Törvény 51. § (1)-(3) bekezdései, továbbá a “közszolgálati tisztviselőkről” szóló 2011. évi CXCIX. törvény 132. §-a alapján Oláh István polgármester illetményét 780 000/hó összegben állapítja meg.

**Felelős**: Dr. Lakos László jegyző

**Határidő**: 2022. július 11.

**Szőke Imre Andor képviselő**

Aki a polgármester költségtérítésére vonatkozó határozati javaslatot elfogadja, kérem, kézfelemeléssel jelezze.

**A jelen lévő 6 képviselő-testületi tag 5 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**152/2022. (VII. 11.) határozata**

**A polgármester költségtérítésének megállapításáról**

Perkáta Nagyközség Önkormányzata Képviselő-testülete „Magyarország helyi önkormányzatairól” szóló 2011. évi CLXXXIX. törvény 71. § (6) bekezdése alapján Oláh István polgármester költségtérítését 117 000 Ft/hó összegben állapítja meg.

**Felelős:** Dr. Lakos László jegyző

**Határidő:** 2022. július 11.

**Szőke Imre Andor képviselő**

A napirendi ponthoz tartozik a polgármester 2022. évi szabadsága, melyet ugyan úgy meg kell szavaznunk. Oláh István polgármestert 2022. évi június 27-i kezdőnappal 20 nap szabadság illeti meg. Aki ezt a határozati javaslatot elfogadja, kérem, kézfelemeléssel jelezze.

**A jelen lévő 6 képviselő-testületi tag 5 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**153/2022. (VII. 11.) határozata**

**A polgármester 2022. évi szabadságáról**

Perkáta Nagyközség Önkormányzata Képviselő-testülete úgy határozott, hogy Oláh István részére 2022. június 27-i kezdőnappal 20 nap szabadságot állapít meg.

**Felelős:** Oláh István polgármester

**Határidő:** 2022. július

IV. NAPIRENDI PONT

**Oláh István polgármester**

Polgármesteri beszámolót szeretnék tartani az elmúlt időszakról. Van pár dolog, amiről tájékoztatni szeretném a Képviselő-testület tagjait. Első körben a Római Katolikus Plébániától kaptunk egy megkeresést a gyermekek étkezési támogatásával kapcsolatban, mivel hittantábort terveznek megvalósítani, amit 2022. július 20-tól július 22-ig tartanának. 22 gyermekről és 8 felnőttről lenne szó, tehát összesen 30 fő venne részt a táborban. Én ezt továbbítottam és kértem egy díjat a konyha üzemeltetőjétől. A gyermekek számára összesen, ami kijönne fizetendő összegnek az 76 800 Ft + Áfa díj lenne, ebbe az összegben benne van a tízórai, ebéd valamint az uzsonna is. Mindegyik napra, a napi háromszori étkezés 30 főre összesen bruttó 97 536 Ft lenne. Én ezt az árajánlatot elfogadtam és úgy döntöttem, hogy támogatom a gyermekek táboroztatását. A költségdíjból nem léptük túl azt a határt, amibe dönthetek én is, így nem kell hozzá testületi döntés, de azért tájékoztatásként Képviselő-testület felé szeretném jelezni, hogy ez egy durván 100 000 Ft-os összeg lesz, amiből a gyerekeket három napra támogatjuk az étkeztetésben.

**Dr. Lakos László jegyző**

Az összegek megegyeznek az iskolai étkeztetési díjakkal?

**Oláh István polgármester**

Igen, megegyeznek. Az étkezési díjak ugyan azok, így abban semmilyen változás nincs.

**Bölcskei Csősz Nikolett képviselő**

Másban nem kértek támogatást? Csak az étkeztetésben?

**Oláh István polgármester**

Csak abban, semmi másban.

**Dr. Lakos László jegyző**

Találtunk költség helyet is a gyermekek tábori étkeztetésével kapcsolatos összeg kifizetéséhez.

**Oláh István polgármester**

Az államháztartáson kívülre átadott pénzeszköz 512-es költséghelyéről fizetnénk. Oda vannak sorolva az egyházaktól kezdve a civil szervezetek, úgyhogy nem kell költségvetés módosítás sem emiatt.

**Oláh István polgármester**

Szőke Imre képviselő úr küldött egy levelet jegyző úr részére a Zöldfa utca 3. szám alatti ingatlan megközelítésének problémájával kapcsolatban, melyet nekem továbbított, mivel ez az én hatáskörömbe tartozik nem a jegyző úréba. Én ezt a jelzést megkaptam. Tervben van az egész lakosság tájékoztatása a helyi rendelettel kapcsolatosan. Perkáta Nagyközség Önkormányzata Képviselő-testülete 8/2016. (III. 24) Önkormányzat rendelete A köztisztaságról és környezetvédelemről 4. pontja, 4. §-a lesz kiküldve tájékoztatásként az egész lakosság számára. Szerintem nagyon nincsenek tisztában azzal a lakosok, hogy kinek mi a feladata és nem az Önkormányzattól, nem a közmunkásoktól kell elvárni azt, hogy elmenjünk és levágjuk mindenhol a ház előtt található füvet, sőt, ha ezt a 4. §-t ha végig olvasod akkor ebbe az is benne van, hogy az ingatlan használója köteles gondoskodni a háza vagy telke előtti járdaszakasz és zöldsáv teljes területének rendbetételéről.

**Szőke Imre Andor képviselő**

Én csak az út karbantartását kértem az Önkormányzattól, semmi mást. Nem kértem, hogy a járdát, vagy bármi mást rakjanak rendbe helyettem.

**Oláh István polgármester**

Ott az a baj, hogy teljesen út sincsen.

**Szőke Imre Andor képviselő**

De ott végig volt út. Térképen fent van.

**Oláh István polgármester**

A térképen fent van csak annál a vízátvezetőnél, hogy férne el egy gépjármű, ha még gyalogos közlekedés is nehéz például.

**Szőke Imre Andor képviselő**

De gépkocsival nekem meg kell tudni közelíteni, mint ahogy a lakosoknak is. Az utat pedig az önkormányzatnak kell karbantartani.

**Oláh István polgármester**

Rendben, az le is lett rendezve, csak mondom, hogy itt azért nem teljesen volt tiszta a dolog.

**Szőke Imre Andor képviselő**

Én csak az utat kértem semmi mást nem kértem a jegyző úrtól, csak az utat, hogy azt oldja meg, hogy az rendbe legyen. Meg is kaptam a válasz e-mailt.

**Oláh István polgármester**

Meg is oldottuk, rendben van. Nincs ezzel probléma, csak itt én ezt kérném a testülettől is, mivel sokan jelzitek, hogy máshol is hasonló problémát észleltek a közterületi fűnyírásokkal kapcsolatban.

**Szőke Imre Andor képviselő**

De az nem közterület. Ez út. Személyautóval nem lehetett oda bemenni, olyan gazos. Onnantól kezdve a gaz is el lesz tüntetve.

**Oláh István polgármester**

Jó, rendben van. Csak ezt szerettem volna jelezni. Még tájékoztatásként el szeretném mondani a pályázatokkal kapcsolatban, amiket pályáztunk az idei évben és megnyertük vagy beadtunk, de a költségeiről még nincs döntés. Volt, hogy döntöttünk jó párszor mérnöki és tervezői kifizetésekről. Csak el szeretném mondani, hogy az élhető települési pályázatnál, a parkoló kialakításánál még a tervezői díj nincs kifizetve, aminek összege 1 778 000 Ft. A belterületen lévő utaknak a tervezési díja 2 984 000 Ft, viszont ez ki van fizetve. A gyermeknevelési infrastruktúra fejlesztés, óvoda 3 175 000 Ft is ki van fizetve. Ezek mind önrészekből vannak fedezve, ha pályázatból megnyerjük őket akkor ezek az összegek visszajönnek. Az egészségügyi infrastruktúra fejlesztés, ez a rendelő, aminek összege 1 765 300 Ft mely ki van fizetve. Amit egyben kifizettünk eddig az 6 159 500 Ft. Pályázatíró díja a pályázatoknál egybe kifizetve az egészségügyi infrastruktúránál, tehát a rendelőnél, 635 000 Ft, de itt van még a gyermeknevelési pályázatunk, az élhető település, valamint a belterületen lévő utak pályázata. Ezek összege összesen 5 271 000 Ft, de itt annyi, hogyha megnyerjük a pályázatot akkor kell kifizetnünk a pályázatírás díját. Ezt csak tájékoztató jelleggel mondom. Amit a tervezők már kérdeztek, hogy mikor kapják meg az 1 778 000 Ft-ot, amire a jelen pillanatban nincs rá keretösszegünk, ezért a testületnek a jóváhagyása szükséges. Most vissza lett helyezve a tartalék földes félretett összegünkbe a múltkori elköltött összeg, melyet épp a választásra fordítottunk előfinanszírozásra, viszont ezt utólagosan visszakaptuk. Kérdezném a képviselő-testület tagjait, hogy ennek a 1 778 000 Ft-nak a kifizetését engedélyezi-e ebből a félretett összegből? Esetleg van-e ezzel kapcsolatban kérdésetek?

**Szőke Imre Andor képviselő**

Honnan tudjuk majd visszatölteni?

**Oláh István polgármester**

A megnyert pályázatokból. Ha nem nyerünk pályázatot akkor egyelőre nem tudom.

**Szőke Imre Andor képviselő**

Meddig kell ezt az összeget fenntartani? Elméletileg ez lejár most.

**Oláh István polgármester**

2 év múlva jár le, mert 5 év volt összesen.

**Dr. Lakos László jegyző**

Azt, hogy meddig tartsátok fent, azt a testület dönti el. Öt évig van visszavásárlási lehetőség, a tulajdoni lapon annyi szerepel. Három évvel ezelőtt, 2019. júniusában kötöttük a szerződést, két év van még vissza belőle és az idő alatt visszavásárolhatja a testület.

**Oláh István polgármester**

Annyit szeretnék még, hogy úgy rémlik említettem is volna a visszavásárlásos dolgot.

Megemlíteném azt is, hogy volt múlthéten egy érdeklődő, aki egy lakatos műhelyt építene kint és perkátai lakosok dolgoznak nála. Itt vannak jelenleg a szeszgyárban. Több gyárba is járnak itt a környéken. Megmondom őszintén, hogy visszavásárlási jogunk megvan a földre ugyan azokon az árakon. Beszéltünk is a vevővel, aki megvette ezt a földet, hogy ő hajlandó bármikor, ha az öt év lejárt akkor is, még ha befektető jön ő akkor is piaci áron árulná nekünk. Visszavásárolhatunk három hektárt, melynek akkori értéke 7 500 000 Ft, viszont jelen pillanatban nem is tudnánk visszavásárolni mert nagyjából az ára 9 000 000 Ft lenne. Itt az a legnagyobb probléma, hogyha visszavásároljuk, akkor ahhoz, hogy mi értékesíteni tudjuk a földterületet, művelési ágból ki kéne vonatnunk melynek ára hektáronként 5 000 000-6 000 000 Ft között mozog és így mi ezt nem tudjuk finanszírozni, de még így is érdekli a vállalkozót. Ebből úgy is lesz még Képviselő-testületi döntés, ez még csak tárgyalás ügye. Én kihagynám ebből az önkormányzatot, abból a részből, hogy mi visszavásároljuk a földterületet és mi bonyolítjuk le a többit.

**Kis József képviselő**

Más ipari terület nincs, amivel rendelkezünk? Érdemes-e nekünk ebbe belemászni?

**Oláh István polgármester**

Esetleg még meg lehet keresni a 62-es út melletti tulajdonosokat, gazdákat, akik ki vannak jelölve melyet majd meg is tudunk nézni, hogy melyek azok a területek. Ez így működhet persze, viszont ott nem tudom mennyi lenne majd a hektáronkénti ár.

**Dr. Lakos László jegyző**

2010-ben készítettük a helyi-építési szabályzatunkat, mikor ezeket a területeket kijelöltük. Akkor még mások voltak a tulajdonosok. Azóta egy jó pár ingatlan gazdát cserélt, eladták és értékesítették ezeket a területeket. Azóta ezek a területek olyanok kezében vannak, akik nem feltétlenül szeretnék értékesíteni a tulajdonukban álló ingatlanokat. A vállalkozó pedig először keresse fel a környezetfelügyelőséget mivel egy hatástanulmányt kell benyújtani számukra, melyet ők majd elbírálnak, hogy befér-e a zaj határértékbe vagy sem. Mivel ez egy lakatos üzem, elég nagy zajhatások lennének.

**Mosonyi-Bógó Nikolett képviselő**

Hány főt foglalkoztatna a település lakosságát tekintve?

**Oláh István polgármester**

Jelenleg ez a vállalkozás 6 fővel dolgozik, melyet még plusz 6 főre szeretne bővíteni és ehhez keres egy telephelyet. Most sem helyi munkavállalók vannak nála, ha jól tudom, maximum 3-4 fő.

**Dr. Lakos László jegyző**

Itt a legnagyobb probléma a kivonatással lenne, hogy engedélyezi-e a földhivatal vagy sem. Amit a naperőmű parknál csináltunk az is elég nehézkés volt. Egy telephelyet mondtunk, hogy azt szeretnénk kialakítani, de miután hozzájárultak a kivonatáshoz nem ellenőrizték, hogy ott telephely lett-e. Villamos alállomás mellett viszont engedélyezniük kell a naperőművet.

**Oláh István polgármester**

Valakinek kérdése, hozzászólása? Nekem még annyi lenne, hogy a mai nap folyamán beadásra került a rendkívüli települési támogatás kérelmünk, melynek összege 18 945 556 Ft. Ennyit szedtünk össze. Tettünk még bele összegeket, melyeket említettem, például a tervezői díjat is beletettük mivel, hogy számla már be van adva, lejárt a kifizetési határideje. Abból tudnánk finanszírozni hogyha megkapjuk ezt a települési támogatást.

**Dr. Lakos László jegyző**

Azt kell tudni, hogy ennek a benyújtásához lejárt esedékességű számla tartozásokat lehet-e beírni. Tehát most az étkezési térítési díjakkal kapcsolatban is kértünk egy kis türelmi időt. Lejárt a határideje 8-án, kértük, hogy 11-én fizethessük ki.

**Oláh István polgármester**

Az sem biztos, hogy ezt megkapjuk. Én bízom benne, hogy sikerül. Kérdezem a Képviselő-testület tagjait, hogy van-e kérdésük? Amennyiben nincs, javaslom elfogadásra a polgármesteri beszámolót. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**154/2022. (VII. 11.) határozata**

**A polgármesteri beszámoló elfogadásáról**

Perkáta Nagyközség Önkormányzata Képviselő-testülete elfogadta az aktuális eseményekről szóló polgármesteri beszámolót. A beszámoló a jegyzőkönyv mellékletét képezi.

**Felelős**: Oláh István polgármester

**Határidő**: 2022. július 11.

V. NAPIRENDI PONT

**Oláh István polgármester**

Ötödik napirendi pontunk a Perkátai Kínai Központ Nkft. Ügyvezető igazgatójának megválasztása. A hétvégén érkezett még be két pályázat. Nedves Évának július 15-éig van a felmondási ideje és jó lenne még előtte az átadás-átvételét megoldani. Átnéztétek a pályázatokat?

**Szőke Imre képviselő**

Én átnéztem az összeset, még azt is, amit e-mailben kaptam. Megmondom őszintén nekem a Ritáé volt a legmeggyőzőbb. Nem tudom milyen volt a teljes kiírás, de engem ő nyert meg leginkább, azért, mert régóta itt van a faluban, sok mindent látott már, ismerjük. Szerintem lehet vele együtt dolgozni és szerintem ez a legfontosabb.

**Dr. Lakos László jegyző**

Gondolkodtunk, hogy meghívjuk az ülésre a pályázókat, de mivel a határideje ma volt ennek és még jöttek is pályázatok a hétvégén, így végül úgy döntöttünk, hogy nem mert így igazságtalan lesz azzal szemben, akit már nem tudtunk meghívni.

**Oláh István polgármester**

Valakinek javaslata?

**Bölcskei-Csősz Nikolett képviselő**

Én Orgoványi Viktort javaslom. Nekem nagyon tetszett a szakmai tapasztalatoknál az, amiket írt, az eddigi munkásságai persze nem intézményvezetői munkakörök, de szerintem jó kapcsolatokkal rendelkezik, tapasztalatai is vannak már ilyen szinten ebben biztos vagyok. A többi pályázónál nem igazán láttam olyat, ami elnyerte volna a tetszésem, érdeklődésem.

**Mosonyi-Bógó Nikolett képviselő**

Öt pályázat érkezett be a meghirdetett pozícióra. Ebből van négy hölgy, illetve egy férfi. Aki nekem is a pályázat alapján leginkább szimpatikus úgymond, ha lehet ilyet mondani, az az Orgoványi Viktor. Ő vállalkozó 2013 óta. Én azt gondolom, hogy itt már tapasztaltuk az elmúlt időszakban, hogyha valaki vállalkozó szemmel gondolkodik, akkor egy kicsit másképpen tekint arra, hogy hogyan lehet valamit helyre rázni vagy előlendíteni. Igen tudom azt, hogy a Rita is vállalkozóként is dolgozik, itt volt két hölgy, akik azonban nem és ráadásul nem ide valósiak. Úgy mondom, hogy nem ide valósiak, hogy perkátai születésű az egyik hölgy, azonban már nem itt él Perkátán, a másik hölgynek meg semmi kötődése nincs Perkátához, illetve volt még egy hölgy, aki viszont perkátai lakos, viszont nála nem láttam olyan szakmai tapasztalatot, ami a Kínai Központ Igazgatói feladatellátását elősegítené. Illetve amit még írt Viktor a pályázatában, hogy kapcsolatokkal rendelkezik, valamint műszaki szakoktatáson végzett az nekem nagyon elnyerte a tetszésemet.

**Sarok Mihály képviselő**

Én is a Viktorra gondoltam, 3-4 éves kapcsolatunk van, nagyon sok mindenben ki szoktuk kérni a véleményét. Én úgy gondolom, hogy a sokat tudna segíteni nekünk, átlátná a dolgokat, hibákat a kert kapcsán is. Őt látom a legalkalmasabbnak a jelentkezők közül erre a feladatra, szerintem egy talpraesett ember, határozott személyiség.

**Kis József képviselő**

Igazából szerintem rossz döntést nem lehet hozni úgy érzem. Én a Viktort nem ismerem személyesen. Megmondom őszintén a két benyújtott önéletrajz ragadt meg bennem is, mégis én közelebb állok a Ritához. Én Ritára szavaznék.

**Oláh István polgármester**

Valakinek esetleg még hozzászólása, javaslata? Én azt javaslom, hogy szavazzunk erről a két személyről. Aki támogatja Kovács Rita pályázatát kérem, kézfelemeléssel jelezze.

**A jelen lévő 6 képviselő-testületi tag 2 igen szavazattal, 4 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**155/2022. (VII. 11.) határozata**

**Perkáta Kínai Központ Nkft. ügyvezető igazgatójának megválasztásáról**

Perkáta Nagyközség Önkormányzata Képviselő-testülete úgy határozott, hogy nem választja meg Kovács Ritát a Perkátai Kínai Központ Nonprofit Kft. ügyvezető igazgatójának.

**Felelős**: Oláh István polgármester

**Határidő**: 2022. július 11.

**Oláh István polgármester**

Aki Orgoványi Viktor pályázatát támogatja kérem, kézfelemeléssel jelezze.

**A jelen lévő 6 képviselő-testületi tag 3 igen szavazattal, 3 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**156/2022. (VII. 11.) határozata**

**Perkáta Kínai Központ Nkft. ügyvezető igazgatójának megválasztásáról**

Perkáta Nagyközség Önkormányzata Képviselő-testülete úgy határozott, hogy nem választja meg Orgoványi Viktort a Perkátai Kínai Központ Nonprofit Kft. ügyvezető igazgatójának.

**Felelős**: Oláh István polgármester

**Határidő**: 2022. július 11.

**Szőke Imre Andor képviselő**

Mi lenne, ha minkét személyt behívnánk egy testületi ülésre?

**Oláh István polgármester**

Rendben van, én ezt támogatom, amúgy is kellett volna valami személyes találkozó, beszélgetés. Ennek nem vagyok ellene.

**Dr. Lakos László jegyző**

Ez nem egy kötelezően kiírandó pályázat, a polgármester saját hatáskörben is vehet fel vezetőt a Képviselő-testület megbízásával, tehát nem kell egy újabb pályázatot kiírni most erre. Azért írtuk ki a pályázatot, mert nem volt ember, nem volt jelölt a munkakörre. Hogyha felhatalmazzátok a polgármester urat, akkor ő meg tudja hozni ezt a döntést a felvétellel kapcsolatban, így nem kell az időt húzzuk még egy pályázat kiírásával. Ha a testület úgy dönt, hogy a kettő közül szeretné egy formális ülésen kiválasztani az új vezetőt, akkor már azt pályázaton kívül teszitek, mivel a pályázat most eredménytelen.

**Oláh István polgármester**

Én azt javaslom, hogy beszéljünk meg egy időpontot arra, hogy mikor hívjuk be a két pályázót, akikről szavaztunk. Szerdai nap délután 5 óra? Holnap felkeresem a Képviselő-testület tagjait, hogy elfogadta-e a két pályázó a megadott időpontot. Javaslom elfogadásra a két pályázó meghallgatását a kijelölt szerdai napon, valamint a formális ülésen született döntés elbírálására a Képviselő-testület hatalmazzon fel azért, hogy megköthessem a munkaszerződést. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**157/2022. (VII. 11.) határozata**

**Perkáta Kínai Központ Nkft. ügyvezető igazgatójának megválasztásáról**

Perkáta Nagyközség Önkormányzata Képviselő-testülete úgy határozott, hogy a Perkátai Kínai Központ Nonprofit Kft. ügyvezető igazgatójának megválasztása érdekében egyeztető és bemutatkozó megbeszélésre hívja Kovács Rita és Orgoványi Viktor pályázókat.

A Képviselő-testület felhatalmazza Oláh István polgármestert arra, hogy a megbeszélésen kiválasztott személlyel megkösse a munkaszerződést.

**Felelős**: Oláh István polgármester

**Határidő**: 2022. július 11.

VI. NAPIRENDI PONT

**Oláh István polgármester**

Hatodik napirendi pontunk a Perkátáért Közalapítvány utcajelző oszlopok kihelyezésével kapcsolatos kezdeményezések megtárgyalása. Vaskó Ferenc végigjárta ezt a táblakérdést. Megkaptátok ezt az anyagot múltkor, én úgy tudom, beszéltetek is róla.

**Vaskó Ferenc**

Annyit fűznék hozzá, hogy aki kíváncsi a térképre, ami szerint a táblák hova lennének elhelyezve az a 34 darab, amit én említek, itt van a polgármester úrnál, megtekinthető. Körülbelül a falunak a 85%-át lefedi. Kevés az a hely, ahova nem jut tábla, persze nincs kizárva az sem, hogy előbb-utóbb lesz oda is kihelyezve, viszont a falu fő pontjaira tettünk, jelöltünk táblákat. A költséghiány nem hiány, tehát azt kérem csak az alapítvány nevében, hogy egyfajta kezességet vállaljon az önkormányzat, hogyha mégse jönne össze az adományból a hiányzó pénz, akkor legyen segítség arra, aki ezt a számlát kifizeti a végén. Én addig megrendelni nem merem, amíg nincs meg ez a kezességi papír az önkormányzat részéről. Ahogy megvan, beindul a vállalkozók és a magánszemélyek felől az aktívabb adománygyűjtés. Kérem a Képviselő-testületi tagokat is, ajánljanak fel annyi összeget, amennyit belátásuk szerint tudnak. Az tudni kell, hogy az oszlopok nem cégeket fognak jelölni, hanem utcákat, valamint intézményeket. Az intézmények költségeit amint említettem az írásomban, az intézményekre gondoltam terhelni, ez az önkormányzat részéről, az önkormányzati intézményeket, tehát az óvodát, iskolát, polgármesteri hivatalt stb. érintené. A templom például nem önkormányzati intézmény, meg kell keresnünk az egyházat. Ha valakinek kell a lista, akkor én szívesen át küldöm. A táblák itt vannak hátul az udvarban, meg tudom őket mutatni.

**Oláh István polgármester**

Itt 34 oszlopról lenne szó és itt az önkormányzatnak a vállalás címén 1 136 800 Ft költsége lenne. Majd még meglátjuk mennyi lesz az adományozás és majd utána megtárgyaljuk, hogy a fedezetét vállalja-e a testület.

**Szőke Imre Andor képviselő**

A kihelyezés is sokba fog kerülni. A gödrök kiásása, vasbeton beszerelése, lerögzítés nem két forint lesz. Itt le is van írva, hogy a faluüzemeltetés segítségét a civil segítőkön kívül, tehát ez is sokba fog kerülni az önkormányzatnak, azon kívül én nem támogatnám addig a nagy táblák kihelyezését, amíg arra nincs egy terv, hogy milyen mélységű beton és milyen vasalással lesz készítve. Ha tegyük fel 4-5 év múlva ledönti a szél a táblákat mit csinálunk? Az a mi felelősségünk.

**Vaskó Ferenc**

Nem a tiéd hidd el, hanem az enyém.

**Oláh István polgármester**

Jogos itt a kérdés annyiban, hogy mekkora beton tuskóba kell tenni, de ha jól tudom, akkor mindent megad a gyártó. Körülbelül 100 000-150 000 Ft a beton költség. Én megbeszéltem jegyző úrral is, hogy bevállalom az oszlop lyukak kifúrását is. Bízom abban, hogy kőműves vállalkozókat is találunk. Nem tudom pontosan mennyi lesz az a végösszeg, ami majd ténylegesen az önkormányzatot fogja érinteni. Megmondom őszintén, én támogatom ezt a javaslatot.

**Szőke Imre Andor képviselő**

Ha az önköltséget nekünk kell kifizetni akkor honnan tudjuk elvenni?

**Oláh István polgármester**

Faluüzemeltetéstől. Ott nagyon sok mindenre lehetőség van.

**Bölcskei-Csősz Nikolett képviselő**

Ebben a 1 136 800 Ft-ban benne van például az intézményeinknek a táblája is?

**Vaskó Ferenc**

Igen. Hogyha megnézed, két összegből áll, 750 000 Ft-ból és 387 600 Ft-ból. Így van szét szedve. Tehát az elhelyezés, betonozás költsége nincs forintosítva.

**Bölcskei-Csősz Nikolett képviselő**

De az intézményeink táblái is benne vannak.

**Vaskó Ferenc**

Már amint említettem is, az intézményi táblák összegét az adott intézménytől, illetve üzemeltetőjétől tervezem elkérni. Ha a táblákon jelölve van kétszer az óvoda, akkor annak az összege kétszer tábla értéke lenne. Körülbelül 50 000 Ft, ha kétszer jelzünk egy intézményt, tehát két helyen olvasható.

**Kis József képviselő**

Pont ez lett volna feléd a kérdésem. El fogadható-e ez az ár?

**Bölcskei-Csősz Nikolett képviselő**

Én azt szeretném kérdezni, hogy az utcában lakók meg lettek vagy meg lesznek-e kérdezve az utcajelző táblákkal kapcsolatban?

**Vaskó Ferenc**

Hogy szeretnének-e segíteni? Persze, hogy meg lesznek kérdezve!

**Bölcskei-Csősz Nikolett képviselő**

Meg abban, hogy pénzben hozzájárulnak-e az oszlopok kihelyezéséhez.

**Vaskó Ferenc**

Természetesen meg lesznek kérdezve.

**Oláh István polgármester**

Az önkormányzatnak kéne átvenni a lakosság tájékoztatását, mivel ez a mi feladatunk is.

**Szőke Imre Andor képviselő**

Akár az újságban is meg tudnánk jeleníteni.

**Vaskó Ferenc**

Most elindul a gyártása ezeknek a tábláknak. A vállalkozó, akitől rendelni fogjuk a táblákat, már ismerős lehet, hiszen tőle voltak hozva a buszmegállók is. Nem kér most előleget sem. Akkor kéri amikor már leszállítja, ez láthatóan egy-két hónap, de inkább kettő. Valakinek bármikor bármi kérdése van, nyugodtan kereshet engem.

**Kis József képviselő**

Én nagyon szívesen kihelyeznék pár dobozt az intézményekben adománygyűjtéshez. Én így új képviselőként fel is ajánlom ezeket a dobozokat.

**Szőke Imre Andor képviselő**

Egyetlen egy dologról nem beszéltünk még. Még azt szeretném megkérdezni, hogy arról beszéltetek-e, hogy mi lesz akkor, ha pótolni kell ezeket az oszlopokat?

**Vaskó Ferenc**

Biztos, hogy tudnak majd gyártani. Ami lényeg, hogy ma ennyiért kapjuk. Ha évekkel később rendeljük, akkor drágábbért. Meg fogom kérdezni, hogy mennyi az után gyártási ára.

**Oláh István polgármester**

Kérdezem a Képviselő-testület tagjait, hogy van-e kérdésük? Amennyiben nincs, javaslom Vaskó Ferenc kérvényét támogatni azzal kapcsolatban, hogy a táblaoszlopok megvásárlásakor fedezetet biztosítunk, valamint az önkormányzat ennek a pótlását támogatja melynek összege 1 136 800 Ft. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**158/2022. (VII. 11.) határozata**

**A Perkátán kihelyezendő utcajelző táblákról**

Perkáta Nagyközség Képviselő-testülete úgy határozott, hogy támogatja Vaskó Ferenc beadványát az utcajelző táblák és oszlopok fedezetének kezességvállalásával kapcsolatban melynek összege 1 136 800 Ft.

**Felelős**: Oláh István polgármester

**Határidő**: 2022. július 11.

VII. NAPIRENDI PONT

**Oláh István polgármester**

Hetedik napirendi pontunk a Perkátai Roma Nemzetiségi Önkormányzattal kötött együttműködési megállapodás felülvizsgálata. Megkérném dr. Lakos László jegyző urat, hogy tájékoztassa a Képviselő-testület tagjait.

**Dr. Lakos László jegyző**

Nem küldtem ki ezzel kapcsolatban előterjesztést, azért nem, mert érdemben nem módosítanánk csak a polgármester változás miatt van szükség rá.

**Oláh István polgármester**

Valakinek valami hozzászólása? Amennyiben nincs, javaslom elfogadásra a Perkátai Roma Nemzetiségi Önkormányzattal kötött együttműködési megállapodás felülvizsgálatát azzal kapcsolatban, hogy átvezetjük a személyi változást. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**159/2022. (VII. 11.) határozata**

**A Perkátai Roma Nemzetiségi Önkormányzattal kötött együttműködési megállapodás felülvizsgálatáról**

Perkáta Nagyközség Képviselő-testülete elfogadta a Perkátai Roma Nemzetiségi Önkormányzat együttműködési megállapodásának felülvizsgálatát, módosítását a polgármester személyének megváltozása miatt.

**Felelős**: Oláh István polgármester

**Határidő**: 2022. július 11.

VIII. NAPIRENDI PONT

**Oláh István polgármester**

Nyolcadik napirendi pontunk az a tájékoztatás a képviselői összeférhetetlenségi és méltatlansági szabályokról. Megkérném dr. Lakos László jegyző urat, hogy tájékoztassa a Képviselő-testület tagjait.

**Dr. Lakos László jegyző**

Előttem itt egy összefoglaló a képviselői összeférhetetlenségi és méltatlansági szabályokról. Ezt kiküldtem a Képviselő-testület tagjainak. Szeretném megkérni Kis József Képviselő-testületi tagot, hogy tanulmányozza át.

**Oláh István polgármester**

Javaslom elfogadni, hogy átadtuk Kis József képviselő úrnak a képviselői összeférhetetlenségi és méltatlansági szabályokról szóló tájékoztatást. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**160/2022. (VII. 11.) határozata**

**A képviselői összeférhetetlenségi és méltatlansági szabályokról**

Perkáta Nagyközség Képviselő-testülete úgy határozott, hogy jogszabály kötelezettségének eleget téve átadja Kis József Képviselő-testületi tagnak a képviselői összeférhetetlenségi és méltatlansági szabályokról szóló tájékoztatót.

**Felelős**: Oláh István polgármester

**Határidő**: 2022. július 11.

IX. NAPIRENDI PONT

**Oláh István polgármester**

Kilencedik napirendi pontunk a vagyonnyilatkozat-tételi kötelezettség szabályairól szóló tájékoztató. Ezt szintén megkapta Kis József képviselő úr. Aki ezzel egyetért, kérem kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**161/2022. (VII. 11.) határozata**

**A vagyonnyilatkozat-tételi kötelezettség szabályairól**

Perkáta Nagyközség Képviselő-testülete úgy határozott, hogy jogszabály kötelezettségének eleget téve átadja Kis József Képviselő-testületi tagnak a vagyonnyilatkozat-tételi kötelezettség szabályairól szóló tájékoztatót.

**Felelős**: Oláh István polgármester

**Határidő**: 2022. július 11.

X. NAPIRENDI PONT

**Oláh István polgármester**

Tizedik napirendi pont tájékoztatás a KOMA adatbázisba való felvétel szabályairól. Szintén megkapta Kis József képviselő úr a tájékoztató anyagot. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**162/2022. (VII. 11.) határozata**

**A KOMA adatbázisba való felvétel szabályairól**

Perkáta Nagyközség Képviselő-testülete úgy határozott, hogy jogszabály kötelezettségének eleget téve átadja Kis József Képviselő-testületi tagnak a KOMA adatbázisba való felvétel szabályairól szóló tájékoztatót.

**Felelős**: Oláh István polgármester

**Határidő**: 2022. július 11.

XI. NAPIRENDI PONT

**Oláh István polgármester**

Tizenegyedik napirendi pont a Szervezeti és Működési Szabályzat módosítása.

**Dr. Lakos László jegyző**

Nem túl bonyolult. Egyetlen egy szakasz, egyetlen egy szava, valamint az ügyfélfogadási idő kerülne módosításra.

**Oláh István polgármester**

Valakinek valami kérdése, hozzászólása? Amennyiben nincs, javaslom elfogadni a Szervezeti és Működési Szabályzatunk módosítását, miszerint a Képviselő-testület saját tagjai közül egy főállású alpolgármestert választ és neki az ügyfélfogadási ideje szerdánként 14-16 óráig lenne. Aki ezzel egyetért, kérem, kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**163/2022. (VII. 11.) határozata**

**A Szervezeti és Működési Szabályzat módosításáról**

Perkáta Nagyközség Képviselő-testülete úgy határozott, hogy módosítja a Szervezeti és Működési Szabályzatot aszerint, hogy a Képviselő-testület saját tagjai közül egy főállású alpolgármestert választ és az alpolgármester ügyfélfogadási idejét szerdánként 14-16 órára módosítja.

**Felelős**: Oláh István polgármester

**Határidő**: 2022. július 11.

XII. NAPIRENDI PONT

**Oláh István polgármester**

Tizenkettedik napirendi pontunk az egyebek. Érkezett hozzánk egy kérvény Piróth Istvántól, aki megvette a Széchenyi István 45. szám alatti ingatlant 2-3 éve az Önkormányzattól. Építkezett erre az ingatlanra, viszont eladásra kerül melyre nekünk visszavásárlási jogunk van. Kérdezem a Képviselő-testület tagjait, hogy élünk-e a visszavásárlási jogunkkal vagy lemondjuk róla?

**Szőke Imre Andor képviselő**

Milyen összegben?

**Oláh István polgármester**

50 000 000 Ft. Építkezett rá, ezért ennyi az ára. Már meg is van a vevő az ingatlanra, csak addig nem tudja eladni, amíg nem mond le az Önkormányzat a visszavásárlási jogáról.

**Bölcskei-Csősz Nikolett képviselő**

Szerintem ezen nem nagyon kell elgondolkodnunk.

**Dr. Lakos László jegyző**

Visszavásárlási jogot azért szoktunk kikötni, hogy azzal biztosítsuk, hogy beépítésre kerüljön az ingatlan.

**Oláh István polgármester**

Akkor javaslom elfogadni, hogy a Széchenyi István 45. szám alatti ingatlan visszavásárlási jogáról, valamint az azt biztosító elidegenítési és terhelési tilalom törléséhez hozzájárul az Ökormányzat. Aki ezzel egyetért, kérem kézfelemeléssel jelezze.

**A jelen lévő 6 képviselő-testületi tag 6 igen szavazattal, 0 nem szavazattal az alábbi határozatot hozza:**

**Perkáta Nagyközség Önkormányzata Képviselő-testülete**

**164/2022. (VII. 11.) határozata**

**A 1382/1 helyrajzi számú ingatlan értékesítéséről**

Perkáta Nagyközség Önkormányzata Képviselő-testülete úgy határozott, hogy hozzájárul a Perkáta 1382/1 helyrajzi számú, - természetben a 2431 Perkáta, Széchenyi István utca 45. – 938 m2 alapterületű kivett beépítetlen területre bejegyzett visszavásárlási jog, valamint az azt biztosító elidegenítési és terhelési tilalom törléséhez.

**Felelős**: Oláh István polgármester

**Határidő**: 2022. július 11.

**Oláh István polgármester**

Valakinek valami kérdése, hozzászólása az egyebekben?

**Sarok Mihály képviselő**

Nekem lenne. Mondtad múltkor ezeket a gazos telkeket. Még mindig nagyon nagy probléma. Meg hát még mindig a Takács Lajos probléma. Valamit csináljunk már vele, mert nagyon sokan mondják még mindig.

**Oláh István polgármester**

Folyamatban van Takács Lajos elleni ügy. Megkeresett minket a NAV tavaly tavasszal. Azt az ígéretet kaptuk, hogy tavaly nyáron kitakarítás lesz, segít-e benne az önkormányzat. Megígértük azt is, hogy igen segítünk, ha megkérnek rá. Ők az út széléről elpakoltak volna, mondtuk, hogy ott az útlezárás nem igazán lehetséges a buszközlekedés miatt, de utána ez az ügy átkerült a Kormányhivatalhoz a NAV-tól. A Kormányhivatalnál is most pattog a labda, mindenki mutogat a másikra. Van azóta egy jó pár illegális hulladék elásása telken belüli probléma. Ki küldtem múltkor is a rendőrséget.

**Szőke Imre Andor képviselő**

Pedig elvileg most már egy-két helyen alkalmazzák ezt az autóbontástól elkezdve a környezet szennyezésig minden intézkedést. Most már vannak, hogy a rendőrök intézkednek ezügyben.

**Oláh István polgármester**

Múltkor a varrodánál volt egy ilyen probléma. Ott felújítás alatt állt egy ingatlan a dombtetőn és le hullott az összes építési törmelék. Kihívtuk akkor is a rendőrséget, ők meg átadták a Kormányhivatalnak. A Kormányhivatal el is járt ezügyben. Attól függ, hogy ki jár el, hogy közterületről vagy lakótelekről van szó.

**Dr. Lakos László jegyző**

Én a tényállásszerű cselekményt azt abszolút bizonyítottnak láttam, hogy beszennyezi a közterületet. Azt mondták, hogy ez nem beszennyezés, hanem ez hulladék. Ha már hulladékkal szennyezi be, az nem beszennyezés. A beszennyezés az, ha lehányja vagy valami ehhez hasonlót csinál. De így van a hatáskör megkülönböztetve, hogy mikor rendőrségi hatáskör szabálysértés, vagy pedig hulladékkal kapcsolatos szabályszegés és a tavalyi év nyarától kezdve a Kormányhivatalhoz tartozik, minden ilyen hulladékkal kapcsolatos ügy. Úgyhogy én a Takács Lajos ügyében már nem is tudok eljárni. Valahogyan ösztönözni kellene a Kormányhivatalt arra, hogy előre haladjon az ügy. Legjobb lenne az, hogyha a lakosság elkezdene bejelentést tenni és írogatni nekik vagy esetleg betelefonálni a környezetvédelmi osztályra.

**Oláh István polgármester**

Fent van a honlapukon, van ott több elérhetőség is. Az elmúlt időszakban volt nem is egy ingatlan hulladékelásással kapcsolatos ügy. Volt egy a Dr. Baráth Károly utcában is. Kiküldtem a rendőrséget is és jelentettem, visszajött ide a rendőr is. Nem tudott mit tenni. Tereprendezés volt az udvarban, amire a rendőr kiért addigra az összes hulladék el lett ásva. Láttam én is, amikor még a gödör ki volt ásva- látták a szomszédban lakók is.

**Dr. Lakos László jegyző**

A probléma az, amire Szőke Imre képviselő úr is hivatkozott. Sajnos a hulladék fogalom a Btk.-ban más, mint a hulladék törvényben lévő hulladék fogalom. Tehát itt két fogalommal van dolgunk és nagyon szigorú fogalma van a hulladéknak a Btk. szerint. Ez egy új paragrafus és olyan szigorú, hogy bele van írva még az is, hogy mikor károsítja az emberi egészséget. Tehát ott nem elegendő annyi, hogy elhelyez valami hulladékot és máris Btk. Azt kell bizonyítani, hogy ezzel a hulladék elhelyezéssel károsította például az emberi egészséget, testi épséget és ez a nehéz benne. Viszont a Kormányhivatalnak minden hulladékkal kapcsolatban eljárási kötelezettsége lett. Én azt látom, hogy inkább azt kellene erőltetnünk.

**Sarok Mihály képviselő**

A Széchenyi utcában is van most egy ingatlan, ami tele van hulladékkal. Onnan most költözött ki egy család.

**Oláh István polgármester**

Arra is kaptam bejelentést. Most múlthéten volt megint a Baross utcában egy ingatlan, közterület is tele volt már bútorral, hulladékkal. Meg eléggé megszállták a rókacsaládok a kert részt, onnan szaladgálnak kifelé.

**Dr. Lakos László jegyző**

Kint van a közterületen. Ott van a rendeletünk, amiben 30 000 Ft-os bírságot szabhatunk ki arra, aki nem tartja rendben az ingatlan előtti részt.

**Sarok Mihály képviselő**

Jegyző úr mi lenne, ha a héten körbe mennénk és ezeket megnéznénk közösen? Mert ez gyűlik és viszik ki folyamatosan.

**Dr. Lakos László jegyző**

Én tudom, hogy mi fog történni. Figyelmeztettem, hogy tüntesse el a közterületről. Beviszi hátra és akkor már nem az én hatásköröm. Az már a Kormányhivatal hatásköre.

**Oláh István polgármester**

Én azt javasolnám mindenkinek, hogy egyre többen jelentsük be. Mert az, hogy mi lejelentjük innen, az egy, de ha többen jelentik akkor már csak tesznek valamit az ügy érdekében.

**Szőke Imre Andor képviselő**

Fel kéne tenni az internetre ezeket az e-mail címeket, hogy itt lehet bejelenteni, mert sok ember nem is tudja meg nem is foglalkozik vele, de ha tudná rögtön, hogy hova kell ezt jelezni akkor szerintem nagyobb foganatja lenne.

**Dr. Lakos László jegyző**

Rakok ki egy tájékoztatót a honlapra.

**Sarok Mihály képviselő**

Múltkori rendőrségi beszámolón ígérték, hogy egyre többet jelen lesznek a rendőreink. Hát én nem nagyon láttam változást.

**Szőke Imre Andor képviselő**

A rendőr urat megkérdezted polgármester úr, hogy az idős vezetőkkel lehet-e valamit tenni? Mert sok idős vezető van a faluban.

**Oláh István polgármester**

Nem az idős vezetőkkel van a probléma, mert ők nem száguldoznak. Hanem azokkal, akik például jogosítvány nélkül vezetnek vagy akik forma 1 versenyt játszanak perkáta utcáin.

**Szőke Imre Andor képviselő**

Mi van azzal a házzal a Táncsics Mihály utcában? Volt, hogy az építési hatóságtól kértünk szakvéleményt a ház állapotáról. Csak mert ott vannak gyerekek is időnként.

**Oláh István polgármester**

Arra bement a bejelentés. Azt majd ők rendezik. Volt kint a gyámügy is, én úgy tudom, hogy az iskolaigazgató jelzéséből és akkor arról volt szó, hogy elviszik a gyerekeket. Ez folyamatban van, csak nehezen akarnak kiszakítani gyerekeket a családból. Esetleg valakinek még hozzászólása?

**Kis József képviselő**

Nekem lenne két mondat. Szeretném megköszönni, hogy itt lehetek. Nyilván elsősorban azoknak az embereknek, akik akkor annyit beikszeltek, amennyit, másodsorban szeretném előre bocsájtani mindegyikőtök felé, hogy alkalmas és rátermett szeretnék lenni erre a feladatra, úgyhogy próbálok mindenkinek segíteni, viszont a segítségeteket is szeretném kérni. Próbáljunk meg csapatban dolgozni és minél több eredményt elérni. Köszönöm szépen mindegyikőtöknek!

**Bölcskei-Csősz Nikolett képviselő**

Mi is köszönjük!

**Oláh István polgármester**

Bízom benne én is, hogy közösen tudunk dolgozni a falu érdekében. Dankó Lajost szeretném megkérdezni elsőkörben arról, hogy mikor várható a testület irányába a Roma Nemzetiségi Önkormányzat akár programjairól, anyagi helyzetéről tájékoztatás, beszámoló?

**Dankó Lajos Roma Nemzetiségi Önkormányzat Elnöke**

Holnap vagy holnapután ülünk össze mi is képviselő társaimmal és utána fogom jelezni jegyző úrnak, hogy szeretnénk rendkívüli ülést, ez valószínű jövőhéten lesz.

**Oláh István polgármester**

Rendben van. Lesznek majd nemsokára a féléves beszámolók, már párat kaptam is az intézményektől. Csak ezért kérdeztem, hogy akkor majd egy testületi ülésen össze tudnánk rakni az összes beszámolót.

**Dankó Lajos Roma Nemzetiségi Önkormányzat Elnöke**

Lenne nekünk egy nagy programunk, amit szeretnénk is a polgármester úrral megtárgyalni. Augusztus 20-án szeretnénk, nem tudom, hogy az Önkormányzatnak mi a terve 20-ára. Hogyha van tervük akkor szeretnénk csatlakozni, hogyha nincs akkor egyénileg a Roma Önkormányzat szeretne megvalósítani egy focitornát, főzőversenyt, fellépőket szeretne hívni. Mi nem húzzuk bele az éjszakába ezeket a programokat, mert mi nem szeretnénk semmi féle problémába bele menni, körülbelül este tíz-tizenegy órakor befejeznénk.

**Oláh István polgármester**

Javasoltam az ÁMK-nak és a Kft.-nek is, ha lesz akármilyen rendezvénye, nem fogom engedélyezni az éjszakai szórakozórészt. Mi oldalunkról augusztus 20-án este nyolc, maximum este kilenc órakor záróra lesz. Ugyanúgy lesz főzőverseny is mint tavaly volt. Ezt majd megbeszéljük, hogy mit szeretnétek beletenni ti is.

**Dr. Lakos László jegyző**

A beszámolóval kapcsolatban még azt tudom mondani, hogy az üléstervünk szerint szeptemberben rendes ülésünkre még van napirendi pont beszámolóra, úgyhogy a Roma Önkormányzat akkor be tud számolni.

**Oláh István polgármester**

Valakinek még valami hozzászólása?

**Vaskó Ferenc**

Én csak röviden annyit szeretnék mondani, hogy gratulálok a polgármester úrnak, gratulálok neked is Józsi. Új testület állt fel, végre helyre állt a rend. Nagy hiány lett pótolva a főállású polgármesterrel és végre határozottabb lépéseket tud megtenni, olyat, ami eddig kétséges volt. Kérdezem Szőke Imre képviselőt, hogy hogy gondolja a jövőben a választási kampány során közzétett Facebook-os megjegyzései arra utalnak, hogy olyan véleményeket mond ki, amit itt nem akar. Legyen az kritika jegyző úr fele, polgármester úr fele. Jövőben is így akarja csinálni, hogyha vége van az ülésnek akkor valamit kitalál vagy megpróbál normálisabban, őszintén testületi ülésen véleményt mondani?

**Szőke Imre Andor képviselő**

Nem hiszem, hogy erre nekem válaszolnom kellene. Soha nem írtam le olyat, ami hazugság lenne.

**Vaskó Ferenc**

Ezt kétlem.

**Ujfalusi Pál**

Szeretnék kérni tőletek. Nem is tudom melyik képviselőt nem kerestem meg már a Damjanich utcával kapcsolatban. Az idén szeptemberben lesz 9-én, hogy 13 éve por mentesítve lett az utcánk. Gyűjtöttünk pénz, próbáltunk rajta javítani, viszont most megint szükségessé vált. Arra szeretnélek titeket kérni, hogyha jön egy vállalkozó, akivel aszfaltoztattok valamilyen utcát, tudomásom szerint ezt a Széchenyi utcai vonalat szeretnétek csinálni, kérjétek meg arra is, hogy a Damjanich utcát is javítsák. A követkető, amit szeretnék felétek terjeszteni az az, hogy Bógó Feri barátommal a haranglábat 2008-ban kezdtük el felújítani a mi szervezésünk alatt. Most megnéztük a Feri barátommal, rá férne egy kis javítás, amit az idei évben meg tudunk csinálni, jövő évben meg befejezzük. A híd, ami már teljesen tönkre ment, azzal az idei évben az a tervünk, hogy cseréljük a deszkáit akácból, ami több évet kibír majd.

**Oláh István polgármester**

Nekem annyi kérdésem lenne, hogy említetted a hidat kint a haranglábnál. Én kérhetnék egy olyat, hogy itt a benti gyógyszertári hídnál is az alsó gerendákat akár akáccal vagy valamivel meg tudnánk-e erősíteni? Annak mi lenne a költsége? Mert abba én is bele tudnék szállni.

**Ujfalusi Pál**

Valamelyik szombaton neki állunk és akkor a haranglábhoz szerzünk egy másikat.

**Oláh István polgármester**

Rendben, köszönöm. A Képviselőktől kérdezem, hogy az egyebek napirendi pontban lenne hozzászólásuk, kérdésük? Ha nincs, akkor az ülést bezárom.

**Több hozzászólás nem hangzott el, Oláh István polgármester a testületi ülést 18:18 perckor bezárta.**

**Oláh István Dr. Lakos László**

**polgármester jegyző**

**Jegyzőkönyv-hitelesítők:**

**Bölcskei-Csősz Nikolett Kis József**

**képviselő képviselő**